久不作詩喜仲兄遷鄰居因成長句
作者：樓鑰
朝代：宋

paragraphs: 宦游各天涯，皇州今鴈行。
官居半里所，相過復相望。
西鄰得老屋，往來連戶窗。
水竹占幽勝，風雨對一床。
十年短檠燈，今夜分餘光。
兒曹亦可樂，洛誦聲洋洋。
天邊有白雲，隨風正飛揚。
相期奉旨甘，萊衣戲親傍。
軒冕皆儻來，此意可暫忘。
詩成喜可知，且復釂此觴。